b'\n_START_ARTICLE_\nWang Huiqin\n_START_SECTION_\n\xc5\xbdivljenje in delo\n_START_PARAGRAPH_\nOdra\xc5\xa1\xc4\x8dala je na Kitajskem v \xc4\x8dasu kulturne revolucije. \xc5\xbde v mladosti je rada sama ustvarjala na svoj na\xc4\x8din. Po kon\xc4\x8dani srednji pedago\xc5\xa1ki \xc5\xa1oli v Nantongu leta 1973 je pou\xc4\x8devala umetnost na 15. srednji \xc5\xa1oli v Nantongu. Leta 1977 se je odprla mo\xc5\xbenost polaganja sprejemnih izpitov za vpis na univerze. Odlo\xc4\x8dila se je za \xc5\xa1tudij umetnosti, ki ji ostaja v celoti predana. Od leta 1983 \xc5\xbeivi in ustvarja v Ljubljani. Poro\xc4\x8dena je s slovenskim sinologom Mitjo Sajetom. _NEWLINE_Na Akademiji za likovno umetnost univerze v Nanjingu je leta 1982 zaklju\xc4\x8dila \xc5\xa1tudij kitajskega slikarstva, oljnega slikarstva in kaligrafije. \xc5\xa0tudij je nadaljevala na specialki Akademije za likovno umetnost Univerze v Ljubljani, kjer je leta 1986 pri prof. Zvestu Apolloniu kon\xc4\x8dala grafi\xc4\x8dno specialko in leta 1989 pri prof. Emeriku Bernardu magistrirala iz slikarstva. Leta 1991 se je \xc5\xa1tudijsko izpopolnjevala na In\xc5\xa1titutu za likovno umetnost Minerva v Groeningenu na Nizozemskem pri Martinu Tissingu in Wimu Junkmannu.  _NEWLINE_Wang Huiqin se je ob stiku s sodobno zahodno umetnostjo razvila v vsestransko umetnico, ki klasi\xc4\x8dne slikarske tehnike prepleta z najrazli\xc4\x8dnej\xc5\xa1imi novimi izraznimi tehnikami v raznoliko vizualno izra\xc5\xbeanje sestavljeno iz slikarstva, kaligrafije, grafike, ilustracije, fotografije, videa, ra\xc4\x8dunalni\xc5\xa1ke umetnosti, instalacije, performansa, plesa in pisanja. V svojih delih obravnava razmerje med Vzhodom in Zahodom, med preteklostjo in sedanjostjo. V njih se odra\xc5\xbea njena osebna izku\xc5\xa1nja vzhodne in zahodne kulture in \xc5\xbeelja po preseganju meja med njima.    _NEWLINE_Ilustrira knjige, predvsem na temo daljnega vzhoda in je avtorica izvirnih slikanic o evropskih zgodovinskih osebah, ki so dlje \xc4\x8dasa \xc5\xbeivele na Kitajskem dvoru.    _NEWLINE_Pri svojih ve\xc4\x8djih projektih rada sodeluje z umetniki razli\xc4\x8dnih profilov. Odmevni projekti: Izza sanj (v sodelovanju s Toma\xc5\xbeem Lundrom, 2004), Smeti ali ne smeti (May or may not, na temo Mao Dzedung in Tito, 2010-2011), Vzhod sre\xc4\x8da zahod (v sodelovanju z Markom Mandi\xc4\x8dem, 2012)... Njen trenutno najobse\xc5\xbenej\xc5\xa1i ve\xc4\x8dletni in ve\xc4\x8dstranski projekt je posve\xc4\x8den Ferdinandu Avgu\xc5\xa1tinu Hallersteinu s kitajskim imenom Liu Songling (od 2008 ).    _NEWLINE_Redno samostojno razstavlja in sodeluje na \xc5\xa1tevilnih skupinskih razstavah tako v Sloveniji (Jugoslaviji) in Evropi kot na Kitajskem.   _NEWLINE_Sodeluje na Oddelku za azijske in afri\xc5\xa1ke \xc5\xa1tudije Filozofske Fakultete, pou\xc4\x8duje kitajsko umetnost in kaligrafijo na Akademiji za likovno umetnost in oblikovanje in na Pedago\xc5\xa1ki fakulteti Univerze v Ljubljani. Od leta 2000 ima naziv docentke. _NEWLINE_Pi\xc5\xa1e tudi strokovne \xc4\x8dlanke o likovni umetnosti za kitajske revije in prevaja slovenske tekste v kitaj\xc5\xa1\xc4\x8dino. _NEWLINE_Wang Huiqin je neumorna povezovalka kitajske in slovenske kulture ter organizatorka predstavitev slovenske umetnosti na Kitajskem in obratno.'